སྤྱི་ཚོགས་ཤིག་དཀྱེལ་ཡངས་ཡིན་མིན་ནི་དེ་གར་འཚོ་ཞིང་གནས་པའི་མི་སྒེར་རེ་རེའི་གནས་སྟངས་ལས་གསལ་བོར་རྟོགས་ཐུབ།མི་སྒེར་གྱི་གནས་སྟངས་ག་འདྲ་ཞིག་ཏུ་འགྱུར་མིན་ཁྲིམས་ངོས་ནས་ཐག་གཅོད་དགོས།ཁྲིམས་ཀྱི་རྩ་བ་བརྟན་མིན་ཁྲིམས་ཀྱི་སྙིང་སྟོབས་ལས་རྟོགས་ཐུབ།ཁྲིམས་ཀྱི་སྙིང་སྟོབས་ཡོད་མེད་གང་ནས་ཤེས་ཟེར་ན།ཁྲིམས་དེ་ཆོས་ཉིད་དང་རྒྱུན་ཤེས་ལས་འདའ་མིན་དང་དེས་མི་དམངས་ཀྱི་སེམས་སྟོབས་མཚོན་ཡོད་མེད་ལ་ཐུག་ཡོད།མི་དམངས་ཀྱི་སེམས་སྟོབས་ཇི་ལྟར་མངོན་འགྱུར་བྱེད་དགོས་ཅེ་ན།དེ་ནི་འདྲ་མཉམ་གྱི་ངང་ནས་འདེམ་བསྐོ་བྱེད་པ་དེའོ།འོ་ན་མཐོ་དམན་དྲག་ཞན་མེད་པར་འདྲ་མཉམ་གྱི་འདེམ་བསྐོ་བྱེད་དབང་ཡོད་དགོས་ན་འགྲོ་བ་མིའི་ཐོབ་ཐང་བརྩི་སྲུང་བྱེད་དགོས་པ་རྩོད་མེད་ཡིན།